Sløsende Viking slo tilbake etter LSKs kunstmål
- Det var en utrolig fin scoring - helt fra ballen ble spilt ned høyre, inn til Helstad, og så «syckelsparket», sier LSK-trener Magnus Haglund til VG etter kampen. Kampens prestasjon stod Palmi Palmason for. Islendingen vartet opp med et brassespark tatt ut fra læreboka da han la på til 2-0 for gjestene. Vikings sluttspurt sørget for to mål, selv om laget hadde fortjent tre etter alle sjansene laget skapte. Islendingen var mer enn greit fornøyd med perlemålet. - Jeg liker å ta brassespark, og det var det eneste jeg tenkte på da ballen kom fra Helstad. Jeg fikk et skikkelig godt treff, og det var deilig å se den i mål, sier Palmason. Bare åtte minutter senere startet Viking opphentingen som sørget for uavgjort. - Det var veldig skuffende at vi falt så langt tilbake og ga dem iniativet på 2-0, men samtidig var vi litt heldige som fikk ett poeng til slutt, innrømmer Palmason. Viking hadde kun sluppet inn tre mål på hjemmebane hittil denne sesongen, men etter møtet med Lillestrøm ble totalen nær doblet. - Jeg er både skuffa og fornøyd - for det var en rar kamp. Vi hadde egentlig god kontroll, men så ble vi tatt på en overgang og ble jagende. Vi gikk sure inn til pause og skulle ut og angripe, men så fikk vi det kunstmålet imot på direkten. Etter det kjører vi på for fullt, og dette var nok en kamp vi absolutt kunne vunnet, sier Viking-trener Kjell Jonevret. Det var Vikings fjortende hjemmekamp på rad uten tap, og resultatet førte Viking nærmere tetduoen Rosenborg og Strømsgodset før runden fullføres søndag. - Vi har tatt mye poeng, og har mye mer å spille på enn det vi fikk vist i dag, sier Jonevret.Både Viking og Lillestrøm har vist fin form den siste måneden, og Lillestrøm stod med seier i tre av sine fire siste kamper, og ville ta et nytt steg bort fra nedrykksstriden med poeng i Stavanger. For Vikings del var utgangspunktet at seier ville legge press på lederlagene - en situasjon laget fra Stavanger ofte har skuffet i tidligere. Og det begynte heller ikke bra mot Lillestrøm. Gjestene spilte med mange mann bak ballen og tok vel vare på sin eneste sjanse før pause. Etter 29 minutter fikk Erling Knudtzon gå og gå, før han kombinerte med Moryke Fofana inn i sekstenmeteren, og satte inn gjestenes ledermål i nærmeste hjørne. Omgangen var ganske jevnspilt, men Viking slet med presisjon og rytme fremover, samtidig som Lillestrøm brukte god tid på alle dødballer og fikk ned tempoet. Viking klarte likevel å skape flere gode sjanser foran Arnold Origi. Patrik Ingelsten kom til to gode headinger, Trond Olsen var nær ved å score på et skudd fra 18 meter, og i tillegg fikk Lillestrøm avverget to sjanser nærmest på streken.Etter hvilen pangåpnet Lillestrøm med en scoring som ikke er hverdagskost i eliteserien. Et overlegg ble headet tilbake i feltet av Thorstein Helstad, og fra elleve meter brassesparket Palmi Palmason ballen bak en sjanseløs Rune Almenning Jarstein. Da så det tøft ut for hjemmelaget, som svarte med å sette innpå nykommer Benjamin Sulimani. Og han behøvde kun to minutter på å score fra kloss hold etter en corner. Viking vasket frem sjanse på sjanse etter reduseringen, og bare en god og heldig Arnold Origi avverget utligning. Blant annet fikk Patrik Ingelsten to muligheter alene med keeper fra to meters hold, men misset begge. Men svensken skulle få sin revansje etter 72 minutter. Alene med keeper gjorde han ingen feil, og satte inn utligningen etter en kjapp Viking-overgang. Viking presset på for scoring i sluttminuttene og burde fått sitt tredje, men Palmi Palmason kunne også fort blitt tomålsscorer da han var centimetere fra å få hodet på et innlegg etter 88 minutter. Lillestrøms keeper Arnold Origi spilte en god kamp bakerst for gjestene, men kunne lite gjøre med målene. - Jeg synes vi spilte en god første omgang og skulle prøve å kontrollere inn, men Viking er et bra lag, så det ble åpent helt ut, sier Origi. - Uavgjort er ok alt i alt. Viking får mye energi etter 2-1-scoringen, og vi kom ikke opp på den høye standarden vi har hatt i det siste. Det føles unødvendig etter at vi ledet 2-0, men realistisk sett så er det ok med uavgjort, sier Lillestrøm-trener Magnus Haglund.
(Viking - Lillestrøm 2-2) Viking kom tilbake fra 0-2 og hadde sjanser nok til å vinne, men det endte 2-2, blant annet etter et fantastisk brassespark av Palmi Palmason.